Illum il-Kummissjoni stiednet Stati Membri Schengen u Stati Assoċjati ma' Schengen biex testendi r-restrizzjoni temporanja fuq vjaġġar mhux essenzjali lejn l-UE għal 30 jum ieħor, sal-15 ta' Ġunju. Filwaqt li xi Stati Assoċjati mal-UE u ma' Schengen qed jieħdu passi preliminari biex itaffu l-miżuri għall-ġlieda kontra t-tixrid tal-pandemija, is-sitwazzjoni għadha fraġli kemm fl-Ewropa kif ukoll madwar id-dinja. Dan jitlob miżuri kontinwi fil-fruntieri esterni biex jitnaqqas ir-riskju tat-tixrid tal-mard permezz tal-ivvjaġġar lejn l-UE. It-tneħħija tar-restrizzjonijiet fuq l-ivvjaġġar għandha tiddaħħal gradwalment: kif enfasizzat fil-Pjan Direzzjonali Konġunt Ewropew dwar it-tneħħija tal-miżuri ta' konteniment, il-kontrolli fil-fruntieri interni ser ikollhom jibdew jitneħħew gradwalment u b'mod koordinat qabel ma r-restrizzjonijiet fil-fruntieri esterni jkunu jistgħu jiġu llaxkati fit-tieni stadju. Il-Viċi President għall-Promozzjoni tal-Istil ta' Ħajja Ewropew Tagħna, Margaritis Schinas, qal hekk: “L-objettiv ġenerali tal-limitazzjoni tal-firxa tal-coronavirus permezz ta' interazzjoni soċjali mnaqqsa għadu hemm. Minkejja l-progress f'ħafna pajjiżi Ewropej, is-sitwazzjoni madwar id-dinja hija fraġli ħafna. Huwa imperattiv li kwalunkwe azzjoni meħuda tkun gradwali, b'miżuri differenti li jkunu tneħħew f'fażijiet differenti.” Il-Kummissarju għall-Affarijiet Interni, Ylva Johansson sostniet: “Neħtieġu approċċ koordinat u f'fażijiet. Ir-restawr tal-funzjonament normali taż-żona Schengen tal-moviment liberu huwa l-ewwel objettiv tagħna minn meta s-sitwazzjoni tas-saħħa tippermetti dan. Ir-restrizzjonijiet fuq il-moviment ħieles u l-kontrolli fil-fruntieri interni jeħtieġ li jitneħħew qabel ma nkunu nistgħu nneħħu r-restrizzjonijiet fil-fruntieri esterni u niggarantixxu aċċess għall-UE għar-residenti mhux tal-UE għal vjaġġar mhux essenzjali.” Ir-restrizzjoni fuq l-ivvjaġġar, kif ukoll l-istedina biex tiġi estiża, tapplika għaż-“żona UE+”, li tinkludi l-Istati Membri kollha ta' Schengen (fosthom il-Bulgarija, il-Kroazja, Ċipru u r-Rumanija) u l-4 Stati Assoċjati maż-żona ta' Schengen (l-Iżlanda, il-Liechtenstein, in-Norveġja u l-Iżvizzera) – total ta' 30 pajjiż. Il-Kummissjoni tappella għal approċċ ikkoordinat kontinwu għall-estensjoni, peress li l-azzjoni fil-fruntieri esterni tista' tkun effettiva biss jekk tiġi implimentata mill-UE u l-Istati ta' Schengen kollha fil-fruntieri kollha, bl-istess data tat-tmiem u b'mod uniformi. Il-Kummissjoni se tkompli tassisti lill-Istati Membri fl-implimentazzjoni tar-restrizzjoni fuq vjaġġar mhux essenzjali lejn l-UE, inkluż permezz ta' laqgħat b'vidjokonferenza regolari mal-Ministri tal-Affarijiet Interni. Kwalunkwe estensjoni ulterjuri tar-restrizzjoni tal-ivvjaġġar wara l-15 ta' Ġunju 2020 tkun teħtieġ li terġa' tiġi vvalutata, abbażi tal-evoluzzjoni tas-sitwazzjoni epidemjoloġika. Sfond Fis-16 ta' Marzu 2020 il-Kummissjoni stiednet lill-Kapijiet ta' Stat jew ta' Gvern biex jintroduċu restrizzjoni temporanja fuq l-ivvjaġġar mhux essenzjali lejn l-UE għal perjodu inizjali ta' 30 jum. Fit-8 ta' April, il-Kummissjoni talbet li tittawwal ir-restrizzjoni fuq l-ivvjaġġar sal-15 ta' Mejju. L-Istati Membri kollha tal-UE (ħlief l-Irlanda) u l-pajjiżi ta' Schengen li mhumiex membri tal-UE, minn dak iż-żmien, ħadu deċiżjonijiet nazzjonali biex jimplimentaw u jtawlu din ir-restrizzjoni fuq l-ivvjaġġar. Bħala assistenza lill-Istati Membri, fit-30 ta' Marzu 2020 il-Kummissjoni ppreżentat gwida dwar kif jistgħu jimplimentaw ir-restrizzjoni temporanja fuq l-ivvjaġġar, jiffaċilitaw ir-ripatrijazzjonijiet minn bnadi differenti madwar id-dinja, u jindirizzaw il-kwistjoni ta' dawk li huma mġiegħla jibqgħu fl-UE għal żmien itwal milli suppost minħabba r-restrizzjonijiet fuq l-ivvjaġġar. Ir-restrizzjoni fuq l-ivvjaġġar ma tapplikax għaċ-ċittadini tal-UE, għaċ-ċittadini tal-pajjiżi li mhumiex membri tal-UE iżda jinsabu fiż-żona ta' Schengen u għall-membri tal-familji tagħhom, kif ukoll għall-persuni li mhumiex ċittadini tal-UE li huma residenti għal żmien twil fl-UE u li jridu jirritornaw id-dar. Barra minn hekk, biex l-impatt tar-restrizzjoni fuq il-funzjonament tas-soċjetajiet tagħna jiġi limitat kemm jista' jkun, l-Istati Membri ma għandhomx japplikaw ir-restrizzjonijiet fuq kategoriji speċifiċi ta' vjaġġaturi b'funzjoni jew ħtieġa essenzjali. Il-persunal essenzjali, bħat-tobba, l-infermiera, il-ħaddiema tal-kura tas-saħħa, ir-riċerkaturi u l-esperti li jgħinu fil-ġlieda kontra l-coronavirus, kif ukoll il-persuni li jġorru l-merkanzija, il-ħaddiema fruntaliera u l-ħaddiema agrikoli staġjonali, ukoll għandhom jibqgħu jitħallew jidħlu fl-UE. Għal Aktar Informazzjoni Il-Komunikazzjoni dwar it-tieni valutazzjoni tal-applikazzjoni tar-restrizzjoni temporanja fuq l-ivvjaġġar mhux essenzjali lejn l-UE, it-8 ta' Mejju 2020 Domandi u Risposti għal persuni li jivvjaġġaw lejn u mill-UE waqt il-pandemija Il-Komunikazzjoni dwar ir-restrizzjoni temporanja fuq l-ivvjaġġar mhux essenzjali lejn l-UE, tas-16 ta' Marzu 2020 Stqarrija għall-istampa - Il-coronavirus: Il-Kummissjoni tistieden lill-Istati Membri biex jestendu r-restrizzjoni fuq l-ivvjaġġar mhux essenzjali lejn l-UE sal-15 ta' Mejju, it-8 ta' April 2020 Stqarrija għall-istampa - Il-coronavirus: Il-Kummissjoni tippreżenta gwida prattika dwar l-implimentazzjoni tar-restrizzjoni temporanja fuq vjaġġar mhux essenzjali lejn l-UE, tat-30 ta' Marzu 2020